2.

Článok 3 sa nahrádza takto: „Článok 3 1. Článok 1 sa nevzťahuje na poskytovanie financovania, finančnej pomoci alebo technickej pomoci týkajúcich sa vojenských činností v súvislosti s tovarom a technológiami uvedenými v Spoločnom zozname vojenského materiálu Európskej únie určenými výhradne na: a) podporu alebo pre potreby personálu Organizácie Spojených národov vrátane pomocnej misie Organizácie Spojených národov v Somálsku (UNSOM); b) podporu alebo pre potreby prechodnej misie Africkej únie v Somálsku (ATMIS) a jej strategických partnerov, ktorí pôsobia výlučne na základe najnovšej strategickej koncepcie operácií Africkej únie a v spolupráci a koordinácii s misiou ATMIS; c) podporu alebo pre potreby výcvikových a podporných činností Európskej únie, Turecka, Spojeného kráľovstva Veľkej Británie a Severného Írska a Spojených štátov amerických, ako aj síl akýchkoľvek iných štátov, ktoré pôsobia v rámci plánu transformácie Somálska alebo majú s federálnou vládou Somálska uzavretú dohodu o postavení ozbrojených síl alebo memorandum o porozumení na účely rezolúcie BR OSN č. 2662 (2022), pokiaľ o uzavretí takýchto dohôd informujú sankčný výbor; d) rozvoj somálskych bezpečnostných a policajných inštitúcií na miestnej a celoštátnej úrovni s cieľom zaistiť bezpečnosť somálskeho obyvateľstva. 2. Odchylne od odseku 1 písm. d) je poskytnutie finančných prostriedkov alebo finančnej pomoci alebo technickej pomoci týkajúcich sa vojenských činností na rozvoj somálskych bezpečnostných a policajných inštitúcií možné, iba ak: a) pokiaľ ide o tovar a technológie uvedené v prílohe IV, sankčný výbor do piatich pracovných dní od doručenia oznámenia Somálska alebo členského štátu, alebo medzinárodnej, regionálnej alebo subregionálnej organizácie poskytujúcej pomoc nevydal zamietavé rozhodnutie; b) pokiaľ ide o tovar a technológie uvedené v prílohe V, Somálsko, členské štáty alebo medzinárodné, regionálne a subregionálne organizácie poskytujúce pomoc predložili sankčnému výboru päť pracovných dní vopred predchádzajúce oznámenie na informačné účely. 3. Oznámenia Európskej únie alebo členských štátov podľa odseku 2 písm. a) a b) tohto článku obsahujú: a) podrobné údaje o výrobcovi a dodávateľovi zbraní a vojenského vybavenia vrátane sériových čísel; b) opis zbraní a munície vrátane druhu, kalibru a množstva; c) navrhovaný dátum a miesto dodania; a d) všetky relevantné informácie týkajúce sa jednotky, ktorej sú dodávky určené, alebo určeného miesta skladovania. 4. Európska únia alebo poskytujúci členský štát , ktoré dodávajú pomoc vo forme financovania, finančnej pomoci alebo technickej pomoci v súvislosti s tovarom a technológiami uvedenými v Spoločnom zozname vojenského materiálu Európskej únie, najneskôr do 30 dní od dodania zbraní a súvisiaceho materiálu všetkých druhov predložia sankčnému výboru oznámenie po dodaní vo forme písomného potvrdenia o dokončení každej dodávky vrátane sériových čísel dodaných zbraní a súvisiaceho materiálu, informácií o preprave, nákladného listu, zoznamu tovaru alebo baliacich listov a konkrétneho miesta uskladnenia. 5. Článok 1 sa nevzťahuje na: a) predaj, dodávky, presun alebo vývoz ochranného oblečenia vrátane nepriestrelných viest a vojenských heliem, ktoré do Somálska dočasne vyváža personál Organizácie Spojených národov, zástupcovia médií a humanitárni a rozvojoví pracovníci a sprievodný personál, a to výlučne na osobnú potrebu; b) predaj, dodávky, presun alebo vývoz nesmrtiaceho vojenského vybavenia členskými štátmi alebo medzinárodnými, regionálnymi alebo subregionálnymi organizáciami určeného výhradne na humanitárne alebo ochranné účely.“